
«Ауыл» партиясы фракциясының депутаттық сауалы Қазақстан Республикасының Мәдениет және ақпарат министріне жолданады

Тақырыбы:  Ауылдық жерлердегі кітапхана жүйесін дамыту туралы

Рахмет!
Құрметті Айбек Арқабайұлы!

«Ауыл партиясы» Фракциясының депутаттық сауалы Қазақстан Республикасының Мәдениет және ақпарат министріне жолданады.
Құрметті Арман Оразбайұлы!
Мемлекет басшысы Қасым-Жомарт Кемелұлы Тоқаев атап өткендей, кітап оқу мәдениетін дамыту және зерделі ұлт қалыптастыру – мемлекеттік саясаттың басым бағыты.
Осы орайда, кітапханалар мен қоғамдық кеңістіктер құру, цифрлық құралдарды кеңінен қолдану жөнінде нақты тапсырмалар берілді.
Алайда, елімізде кітапхана инфрақұрылымының қазіргі жағдайы әлі-де  жаңғыртуды қажет етеді. 
Ұлттық статистика бюросының деректеріне сәйкес,  үш мың тоғыз жүз он екі  кітапхананың сексен бес пайызы ауылдық жерде орналасқан. Алайда соңғы он бес жылда кітапхана желісі төрттен бірге қысқарған.
Кітапханалар тұрғындар үшін маңызды мәдени және ақпараттық орталық. Ауыл кітапханаларында жылына жиырма бес миллиондай келуші тіркелген. Бұл  кітапханаларға деген сұраныстың тұрақтылығын көрсетеді.
Дегенмен, бірқатар нысандар қаржылық қысқарту кезінде жабылу қаупінде тұр. 
Сонымен қатар, кітапханаларды жаңғырту олардың материалдық-техникалық базасын нығайтуды да талап етеді.
	Мәселен, барлық кітапханалардың тек елу тоғыз пайызы ғана интернетке қосылған, отыз екі кітапхана күрделі жөндеуді қажет етеді, он жетісі жылытылмайтын ғимараттарда орналасқан, он екісі апатты жағдайда. 
	Ауыл кітапхана қорлары моральдық және физикалық тұрғыдан ескірген.
	Көптеген кітапхана ғимараттары қызмет көрсетуге және  заманауи талаптарға сәйкес келмейді. Кітапханаларда бұқаралық іс-шаралар, коворкинг, клубтар мен үйірмелер өткізуге арналған орындар аз.
Сондықтан, «Ауыл» партиясының фракциясы келесі шараларды қарауды ұсынады:
Бірінші:
«Кітапхана және кітап шығару ісі туралы» жаңа Заң жобасына жергілікті тұрғындардың пікірі мен келісімін ескермей ауылдық кітапханаларды жабуға немесе қайта ұйымдастыруға тыйым салатын норманы қосу.
Екінші:
Кітап қорын толықтыру мәселесін қайта қарап, оқырмандар үшін мемлекеттік тілдегі заманауи танымдық және классикалық әдебиеттермен қамту механизмін қарастыру.
Үшінші:
Екі мың жиырма жеті - екі мың отыз бірінші жылдарға арналған «Зерделі ұлт» концепциясына ауылдық кітапхана инфрақұрылымын жаңғырту бойынша  жеке бөлім енгізу.

Құрметпен,
«Ауыл» партиясы фракциясының депутаттары

